Vyandige familiedrama te sien in nuwe telenovela‘Jy is my seun’ sal vanaf 20 Maart op die kassie te sien wees. (Foto: Verskaf) Idilliese landskappe, beeldskone akteurs en hope drama wag op kykNET&kie-kykers in die jongste oorgeklankte Turkse telenovela, Jy is my seun. Dié nuwe program is van Maandag 20 Maart af op die kassie te sien en dien as plaasvervanger vir die gewilde Kind van die Noodlot, wat ná 148 episodes op 16 Maart tot ŉ einde kom. Die karakters in Jy is my seun beloof om nes Kind van die noodlot weer kykers vasgenael te hou. Jy is my seun vertel die verhaal van Akça, ’n prostituut se dogter, wat op die ouderdom van 17 swanger geword het en gedwing is om haar seun, Efe, vir aanneming aan die welgestelde Karasu-familie te gee. Efe word egter afgeskeep nadat sy aangenome ma, Şule, ’n kind van haar eie kry. Sy biologiese pa, Hasan, is ŉ boosaard en boonop die Karasu’s se aartsvyand. Hasan word uit die tronk vrygelaat en die eerste ding wat hy doen, is om Akça te gaan soek, dít terwyl Akça self enigiets sal doen om die vyfjarige Efe terug te kry. Maroela Media het vroeër berig dat Suid-Afrika se uitmuntende oorklankvaardighede die afgelope paar jaar ingespan is om Turkse telenovelas in Afrikaans na die plaaslike skerms te bring. “Suid-Afrika is gelukkig om ŉ baie ervare oorklankingspan met uitstekende geriewe te hê. Kykers sal verbaas wees oor hoe tegnies en omslagtig die oorklankingsproses is,” het Nicola van Niekerk, hoof van M-Net se teksgedrewe inhoud, voorheen aan Maroela Media gesê. “Die beeldmateriaal moet van die klankbaan geskei word, alle musiek moet oorgeplaas word, die tekste moet vertaal word, en dan herskryf word om by die akteurs se mondbewegings te pas. Wat wonderlik is, is dat die projekte vir regisseurs, skrywers en stemkunstenaars werk in die bedryf skep.” Kykers kan ook hulle ore spits vir ŉ paar bekende Afrikaanse stemme wanneer hulle die reekse kyk. Hiermee die lys van karakters asook die akteurs wat hulle speel én die Suid-Afrikaanse spelers wat vir hulle stemme verantwoordelik is: Efe. (Foto: Verskaf) Akça. (Foto: Verskaf) Ali Kemal. (Foto: Verskaf) Šule. (Foto: Verskaf) Hasan. (Foto: Verskaf) Asiye. (Foto: Verskaf) Murat. (Foto: Verskaf) Emine. (Foto: Verskaf) Jy is my seun begin op Maandag 20 Maart om 20:00 op kykNET&kie (DStv-kanaal 145) en is van Maandae tot Donderdae te sien.